నీలగిరి పత్రిక

తెలంగాణలో హైదరాబాదుకు బయట వెలువడ్డ తొట్టతొలి పత్రిక, నీలగిరి పత్రిక. ఈ టాబ్లాయిడ్ పత్రికను షబ్నవీసు వెంకట నరసింహారావు 1922 ఆగస్టు 24 న నల్లగొండ నుండి ప్రారంభించాడు. నల్లగొండ పేరునే తన పత్రికకు పేరుగా నీలగిరి అని పెట్టుకున్నాడు. తెలంగాణలో భాషాసేవకు పాటుపడినవారిలో ఆయన ఒకడు. పత్రికలో సాహిత్య విషయాలతో పాటు వార్తలు కూడా ప్రచురించేవారు. పత్రిక మూడవ పేజీలో సంపాదకీయం ఉండేది. 1926 లో ఈ పత్రిక ఆగిపోయింది.

నీలగిరి, తెలంగాణలో మొట్తమొదటి రాజకీయ పత్రిక. ఆనాటి ప్రముఖ నాయకులైన మాడపాటి హనుమంతరావు, బూర్గుల రామకృష్ణారావు ఈ పత్రికలో కవితలు, వ్యాసాలు రాసేవారు. గుడిపాటి వెంకటచలం రాసిన ఒక కథను, ప్రచురించడానికి ఇతర పత్రికలు నిరాకరించినదాన్ని, నీలగిరి పత్రిక ప్రచురించింది.

తెలంగాణలో గ్రంథాలయాల పరిస్థితి గురించి నీలగిరిలో రాస్తూ మాడపాటి హనుమంతరావు ఇలా రాసాడు: "మనదేశ మందిప్పుడు పనిచేయుచున్న గ్రంథాలయములు రెండు విధాలుగా నున్నవి. 1 ఆంధ్ర జనసంఘం వల్ల నడుపబడుచున్నవి. 2 విడిగా గ్రంథాలయములుగా నడుపబడుచున్నవి."

 రచనలు 
నీలగిరి పత్రికలో వృత్తాంతములు శీర్షికన వార్తలను ప్రచురించేవారు. సారస్వత విశేషాలు, సభలు, సమావేశాలు, హత్యలు, అనూహ్య విషయాలు అన్నీ ఇందులో ఉండేవి. పుక్కిటి పురాణం శీర్షికన వ్యంగ్య హాస్య రచనలుండేవి.

శేషాద్రి వెంకటరమణ కవుల్లో ఒకరైన దూపాటి వెంకటరమణాచార్యులు రచన ప్రతి సంచిక లోనూ ఏదో ఒకటి ఉండేది. ఆయన రాసిన 'బౌద్ధస్థూపము బయటపడుట', 'దేశచరిత్రములు’, 'ఆంధ్రకవుల చరిత్రము' వంటివి పత్రికలో ప్రచురించారు.  శేషభట్టర్‌ వెంకటరామానుజాచార్యులు (1900-1944) 'లోకజ్ఞుడు' అనే పేరుతో 'భావప్రపంచం' అనే ఖండకావ్యాన్ని సీరియల్‌గా ప్రచురించాడు. చిదిరెమఠం వీరభద్రశర్మ కాశీ నుంచి పంపించిన రచనలు 'వారాంగన వీరాంగణము”, 'శెంగన భారతము', 'సుకవి నికరము', 'చలి' అనే వ్యాసాలు/కవితలను ప్రచురించారు.

కె.రాములు, గంగుల శాయిరెడ్డి, గవ్వా సోదరులు, కంభంపాటి సత్యనారాయణ, ముదిగొండ బుచ్చయ్యలింగ శాస్త్రి, కోదాటి రామకృష్ణారావు, ముదిగొండ శంకరశాస్త్రి, ఆదిరాజు వీరభద్రరావు, మంగళగిరి రాఘవమ్మ, చాట్రాతి లక్ష్మీనరసమాంబ తదితరుల రచనలను ఈ పత్రికలో ప్రచురించారు. 

 మూలాలు 

వర్గం:మూతబడిన తెలుగు పత్రికలు
వర్గం:20 వ శతాబ్దపు తెలుగు పత్రికలు
వర్గం:నల్లగొండ నుండి ప్రచురితమైన తెలుగు పత్రికలు
వర్గం:తెలుగు వారపత్రికలు